Skriflesing: Johannes 4:27-42
Teks: Joh 4:34-42
Dam of fontein
Verlede week het ons gepraat oor Joh 4:13-14 waar Jesus sê die water wat Hy ons sal gee, sal in ons 'n fontein word met water wat opborrel en aan ons die ewige lewe gee. As ons Jesus as ons Verlosser aanneem, onvang ons die ewige lewe en hierdie ewige lewe kan ons nie vir onsself hou nie. Ons kan nie soos 'n dam wees wat water opgaar nie, ons word 'n fontein wat water verskaf.
Hierdie verse is 'n samevatting van wat Jesus op aarde kom doen het. Dit onderskei ook die verskil tussen dit wat God deur Jesus kom doen en ons rol as dissipels. In sy gesprek met die dissipels nadat die vrou terug is dorp toe om haar man te gaan roep, sê Hy hulle moet die oes insamel, hulle hoef nie die saad te saai nie. Gelowiges dink baie keer hulle moet die saad saai, en omdat dit so moeilik is, gee hulle moed op en versuim hulle roeping om dissipels van Jesus te wees elke dag. Hierdie opdrag van Jesus stel dit weer baie duidelik, God saai die saad, sy volgelinge samel die oes in.
Joh 4: Jesus saai, die dissipels oes
In Jesus se gesprek met die vrou by die put is dit baie duidelik. Hy doen die oortuigingswerk. Hy neem die gesprek na 'n geestelike vlak en bied vir haar lewende water aan. Hy openbaar Homself aan haar deur haar persoonlike lewe aan haar uit te lê. Hy hanteer die godsdienstige verskille tussen die Jode en die Samaritane. Hy openbaar Homself aan haar as die Messias. Eers dan kom die dissipels terug van die dorp af, nadat Jesus klaar "die saad gesaai het". Terwyl die vrou weg is dorp toe om haar man te gaan haal, gee Jesus aan hulle die opdrag om die oes in te samel. Hulle hoef nie die werk van God te probeer doen nie, hulle kan net hulle eie werk doen en die oes insamel.
Daar is 'n baie groot verskil tussen saai en oes. Jy gebruik ander implimente, jy kan nie met 'n ploeg 'n koringland gaan stroop nie. Jy gebruik 'n sekel of 'n stroper. Baie keer sê ons dissipelskap is moeilik, want ons verstaan ons rol verkeerd.
Jesus saai, die dissipels oes
Ons lees dieselfde oprdag in Matt 9:35-38 waar Jesus die menigte sien, hulle innig jammer kry en vir sy dissipels sê "die oes is groot, maar die arbeiders min. Bid dan die Here aan wie die oes behoort, om arbeiders uit te stuur vir sy oes".
In Matt 10:5-8 sê Jesus ook die dissipels moet gaan verkondig: "Die koninkryk van die hemel het naby gekom. Maak siekes gesond, ….". Die dissipels se opdrag is gebaseer op dit wat God klaar kom doen het deur die koninkryk van God te laat aanbreek.
In die Ou Testament saai God ook
In Josua 24:13 sê God ook aan Israel "Ek het julle 'n land gegee wat julle nie bewerk het nie, stede wat julle nie gebou het nie…julle eet van wingerde en olyfbome wat julle nie geplant het nie". En in vers 24 "Betoon dan nou eerbied aan die Here en dien Hom met opregtheid en trou. Sien af van die gode ….". God het gesaai deur aan hulle 'n land te gee wat hulle nie bewerk het nie. Al wat Israel moes doen, is om aan Hom gehoorsaam te wees en so die "oes" in te bring.
Na Pinkster saai die Heilige Gees
In Handelinge 8 sien ons hoe Filippus die oes gaan insamel in Samaria. Jesus sê vir sy dissipels in Hand 1:8 hulle sal krag ontvang wanneer die Heilige Gees oor hulle kom en hulle sal sy getuies wees in Jerusalem sowel as in die hele Judea en Samaria en tot in die uithoeke van die wêreld. Ons is slegs die getuies van wat Jesus klaar gedoen het. Hier gaan Filippus juis na Samaria, die eerste plek buite die Joodse gebied, soos wat Jesus ook gedoen het in Johannes 4. Al wat Filippus doen, is om te doen wat Jesus gedoen het, in die krag wat die Heilige Gees aan hom gegee het. Hy verkondig Christus, dryf bose geeste uit, genees verlamdes en kreupeles. Dit het groot blydskap in die stad gebring.
Om te oes is maklik
God verwag nie dat ons Sy werk moet doen nie. Hy sluit ons in by wat Hy klaar gedoen het en by dit waarmee Hy besig is.
Dissipelskap is om God toe te laat om Sy werk in jou lewe te doen, sodat jy ander kan vertel hoe dit is. Die werk wat Hy in jou doen, maak jou 'n fontein van lewende water wat opborrel en aan ander dieselfde water verskaf. Dit is in die wese van 'n fontein om water te verskaf. As ons egter aan onsself dink as 'n dam, is dit baie moeilik om die oes in te samel.
Kweek by jouself die bewustheid dat jy 'n fontein is.
Kweek by jouself die bewustheid dat jy die oes moet insamel. Dit is waarvoor God jou geroep het.
Wat is daar in jou lewe wat jy nog nie aan die Heilige Gees oorgegee het nie?
Wat probeer jy nog in jou eie krag vermag?
Written by webmeester on 10/10/2016 . Posted in Kobus Prinsloo, Preke
Written by webmeester on 03/10/2016 . Posted in Kobus Prinsloo, Luister, Preke
Written by Kobus Prinsloo on 07/08/2016 . Posted in Familiediens, Kobus Prinsloo, Luister, Preke
Written by webmeester on 22/02/2016 . Posted in Familiediens, Jesus-verhale van menswaardigheid, Kobus Prinsloo